SAL kort ‘dringende, eksterne ingryping’Vuyani Jarana. Foto: ANA. Die vakbond Solidariteit het met groot kommer op die bedanking van Vuyani Jarana, uitvoerende hoof van die Suid-Afrikaanse Lugdiens (SAL), gereageer en sê Jarana se bedanking laat die vakbond met geen ander keuse nie as om sy sakereddingshofstukke by te werk en om die “kader-rondomtalie” by die beleërde lugdiens stop te sit. “Ons vind dit uiters onrusbarend dat mnr. Jarana in sy bedankingsbrief verwys na al die uitdagings wat Solidariteit in 2018 uitgewys het as redes vir die lugredery se mislukking,” het Connie Mulder, hoof van Solidariteit se Navorsingsinstituut, gesê. “Dit is ŉ bewys dat dié lugredery in staatsbesit onredbaar is, ongeag wie aan die stuur daarvan is. Solidariteit het in 2018 ŉ ooreenkoms met mnr. Jarana aangegaan waarvolgens hy gereeld terugvoer aan ons sou gee oor vordering wat met die omkeerstrategie gemaak word. Dit is nou vir ons duidelik dat hierdie strategie nie geïmplementeer gaan word nie solank as wat SAL in besit van die staat bly,” het Mulder gesê. Jarana het die naweek bedank, nadat hy in November 2017 by die lugdiens as uitvoerende hoof begin het. In sy bedankingsbrief het hy harde woorde gehad omtrent die situasie by dié sukkelende staatsbeheerde instelling. Hy voer aan daar was sedert 2018 tot nou minstens drie gevalle waar die lugdiens amper nie salarisse kon betaal nie weens ŉ gebrek aan geld en dat hy meeste van sy tyd moes bestee aan kwessies van likiditeit en solvensie. “Die gebrek aan verbintenis om SAL te befonds is besig om sistematies die implementering van die omkeerstrategie te ondermyn, wat dit al hoe moeiliker maak om te slaag,” het Jarana aangevoer. Hy het daarop gewys dat die spoed van besluitneming ŉ groot rede tot kommer is aangesien dit onmoontlik is om die omkeerstrategie te bewerkstellig met die huidige vlakke van burokrasie. Die werkwyses tussen die uitvoerende bestuur, die raad en die minister maak dit glo ook moeilik om met die nodige spoed en behendigheid te werk en die lyne van aanspreeklikheid word al hoe meer vaag. Jarana het gesê vertrouevlakke by die lugdiens is laag en dat hy nie langer kan waarborg dat die omkeerstrategie bereikbaar is nie. Solidariteit sê die lugdiens se status as ŉ lopende saak is steeds in gedrang en dit lyk of min vordering gemaak is met die omkeerstrategie. “Om nou weer ŉ nuwe uitvoerende hoof nog ŉ kans te gee sal onverantwoordelik wees gegewe die geskiedenis van SAL.” Solidariteit sien die sakereddingsaansoek aangaande SAL as ’n presedentskeppende saak wat noodsaaklik is, nie net ter wille van SAL nie, maar ook te opsigte van ander, groter staatsinstellings. “Om nou terug te sit en SAL te laat voortgaan met ŉ reddingsboei en ŉ nuwe gesig sal wees soos om ŉ Panado te gee aan ŉ pasiënt wat ŉ hartomleiding nodig het. SAL en ander staatsinstellings kort radikale, eksterne ingryping,” het Mulder gesê.